《君不来》
明代·江源

送君江头把酒杯，谓妾不久行当回。忆君去时儿在腹，儿已能行君不来。

君不来，谁与居。登高引领空踌躇。不知君意何南北，前日逢人徒寄书。

作者简介：明广东番禺人，字一原。成化五年进士。任上饶知县，清讼狱，百姓感服。迁户部主事，历郎中，清慎自持，且有文誉。以忤权贵出为江西按察佥事。综理屯田水利，烛奸刷弊，不动声色。擢四川副使，乞休归，优游泉石，以诗自娱。卒年七十二。有《桂轩集》。